Carl Marcus Tuscher
Carl Marcus Tuscher, 1705-1751, tysk-dansk maler, grafiker og arkitekt. Han blev uddannet i Nürnberg hos J.D. Preisler (1666-1737) og virkede i Italien 1728-41, derefter i London til 1743.
Den meget bredt begavede og højt kultiverede Tuscher blev i 1743 kaldt til Danmark af Christian 6. for at radere F.L. Nordens tegninger fra en rejse op ad Nilen til bogen Voyage d'Egypte et de Nubie (udg. i 1755). Tuscher blev hofmaler og 1748 professor ved det ældre kunstakademi. Som maler på overgangen mellem barok og rokoko udførte han portrætter af kongefamilien og af familien Holstein, flere fuldført af svigerfaderen J.S. Wahl. Til kapellets loft på Ledreborg malede han 1745 Kristi Himmelfart.